**Ομιλία Γ.Γ. Διακοινοβουλευτικής Συνέλευσης Ορθοδοξίας (ΔΣΟ),**

**Βουλευτή Λαρίσης της Νέας Δημοκρατίας,**

**δρ Μάξιμου Χαρακόπουλου**

**στη 15η Γ.Σ. της Παγκόσμιας Διακοινοβουλευτικής Ένωσης Ελληνισμού (ΠαΔΕΕ)**

*Αγαπητοί συμπατριώτες, συνάδελφοι βουλευτές και γερουσιαστές*

*Κυρίες και κύριοι,*

Εκ μέρους της Διακοινοβουλευτικής Συνέλευσης Ορθοδοξίας με ιδιαίτερη χαρά σας καλωσορίζω στην πατρίδα και χαιρετίζω τις εργασίες της 15ης Γενικής σας Συνέλευσης.

Δίχως αμφιβολία, η χρονική συγκυρία κατά την οποία διεξάγεται η Γενική σας Συνέλευση είναι ιδιαίτερα κρίσιμη για την παγκόσμια κοινότητα αλλά και τον ίδιο τον ελληνισμό.

Οι προκλήσεις εναντίον της ειρήνης, του διεθνούς δικαίου και της ασφάλειας των κρατών πολλαπλασιάζονται επικίνδυνα. Οι πόλεμοι τείνουν να γίνουν καθημερινότητα. Οι μέχρι πρόσφατα βεβαιότητες καταρρέουν με πάταγο.

Την ίδια ώρα, ο ελληνισμός βρίσκεται αντιμέτωπος με πραγματικές απειλές στην ευρύτερη γειτονιά μας, με προεξάχουσα βεβαίως αυτήν του τουρκικού αναθεωρητισμού.

Παρά τις κινήσεις καλής θέλησης εκ μέρους της Ελλάδας, η Άγκυρα δεν παύει να θέτει απαράδεκτα ζητήματα στις διμερείς μας σχέσεις, που εντάσσονται στα αυθαίρετα ιδεολογήματα της “Γαλάζιας Πατρίδας” και του νεοοθωμανισμού.

Στάση που υποτιμάται από κάποιους Ευρωπαίους συμμάχους μας, που θέλουν να δουν την Τουρκία να μπαίνει από το παράθυρο στον αμυντικό πυλώνα της ΕΕ.

Δυστυχώς, παράλληλα με την τουρκική επιθετικότητα είμαστε μάρτυρες:

* των δραματικών αλλαγών στη Συρία, όπου οι πρώην τζιχαντιστές αποτελούν την αναγνωρισμένη εξουσία της χώρας·
* της συνοδοιπορίας των σπαρασσόμενων κατά τ’ άλλα τμημάτων της Λιβύης με τις παράνομες τουρκικές διεκδικήσεις στο νότιο κρητικό πέλαγος, όπου χρησιμοποιείται και ως μοχλός πίεσης η μαζική παράνομη μετανάστευση·
* της συνεχιζόμενης πολιτικής διακρίσεων της αλβανικής κυβέρνησης κατά της Εθνικής Ελληνικής Μειονότητας της Βορείου Ηπείρου·
* της εμμονής των Σκοπίων στο ιδεολόγημα του μακεδονισμού, που παραβιάζει ακόμη και τις πρόνοιες, της, σαφώς κατά των ελληνικών συμφερόντων αλλά και της ιστορικής αλήθειας, Συμφωνίας των Πρεσπών.

Σε αυτό το ασφυκτικό περιβάλλον, ο ελληνισμός οφείλει να είναι ενωμένος, συντονισμένος και αποφασισμένος. Γιατί στο τέλος της ημέρας μπορούμε να υπολογίζουμε μόνον στις δικές μας δυνάμεις.

Δεν είναι, όμως, τυχαίο, ότι παράλληλα με την πίεση που δέχεται ο ελληνισμός αντίστοιχη πίεση δέχεται η Ορθοδοξία σε διάφορα μέτωπα. Και ορθώς η Γενική σας Συνέλευση αναδεικνύει με το ψήφισμά της τους κινδύνους από τους οποίους απειλείται και ιδιαίτερα τις δοκιμασίες των πρεσβυγενών Πατριαρχείων μας.

Κινδύνους για τους οποίους και εμείς ως ΔΣΟ έχουμε αναλώσει όλες μας τις δυνάμεις τα προηγούμενα χρόνια.

Αρχικώς, είναι το **Οικουμενικό Πατριαρχείο της Κωνσταντινουπόλεως**, το οποίο δεν απολαμβάνει τα αναφαίρετα και αυτονόητα δικαιώματά του. Στερείται την νομική του ταυτότητα, έχει αυθαιρέτως απωλέσει μέρος της περιουσίας του, δεν έχει τη δυνατότητα να λειτουργήσει τη Σχολή της Χάλκης. Και ταυτόχρονα, με μια οργανωμένη αντεπίθεση του τουρκικού κράτους, ιστορικοί Ναοί, αφιερωμένοι στην του Θεού Σοφία, μετατράπηκαν σε μουσουλμανικά τεμένη, στην Νίκαια, στην Τραπεζούντα, και βεβαίως η Αγιά Σοφιά στην Πόλη.

Το ίδιο έγινε και με την περικαλλή Μονή της Χώρας. Αποφάσεις που καταπατούν την ιστορική αλήθεια, επιβάλλουν το άδικο της ισχύος έναντι της ισχύος του δικαίου. Και όμως, οι αντιδράσεις για αυτήν την αυθαιρεσία είναι ελάχιστες και υποτονικές. Ακόμη και από Ορθόδοξες χώρες. Λησμονώντας ότι η ατιμώρητη παρανομία θα βρει ταχύτατα μιμητές.

Στο **Πατριαρχείο Αντιοχείας** η κατάσταση είναι χωρίς υπερβολή τραγική. Οι αδερφοί μας Ρωμιοί Ορθόδοξοι, εγγόνια και αυτοί του ένδοξου Βυζαντίου, όπως και οι υπόλοιποι Χριστιανοί, βρίσκονται υπό την απειλή της σπάθης των νέων ηγετών της Συρίας.

Αν η διεθνής κοινότητα δεν συνδέσει την προστασία των θρησκευτικών μειονοτήτων με την άρση των κυρώσεων, την χρηματοδότηση και τα προγράμματα ανασυγκρότησης, **μην** έχουμε αμφιβολία ότι η γενοκτονική πολιτική θα συνεχιστεί.

Στο **Πατριαρχείο Ιεροσολύμων**, που βρίσκεται στο επίκεντρο ενός σκληρού πολέμου, στον οποίο τα θύματα είναι πρωτίστως αθώα γυναικόπαιδα, η χριστιανική παρουσία απειλείται από φονταμενταλιστές που επιδιώκουν να αλλάξουν με τη βία την ιστορική πραγματικότητα αιώνων.

Πρόσφατα, στην αμιγώς χριστιανική πόλη Ταϊμπέ της Δυτικής Όχθης, φανατικοί από γειτονικούς οικισμούς πυρπόλησαν το κοιμητήριο της πόλης και τον ιστορικό Ναό του Αγίου Γεωργίου, που χρονολογείται από τον 5ο αιώνα.

Στο θεοβάδιστο **Όρος Σινά**, το οποίο η αντιπροσωπεία της ΔΣΟ είχε την ευλογία να επισκεφθεί επισήμως τον περασμένο Μάρτιο, η Σιναϊτική Αδελφότητα βρίσκεται αντιμέτωπη με την αβεβαιότητα που προκάλεσε η πρόσφατη απόφαση αιγυπτιακού δικαστηρίου, αλλά και η κατά φαινόμενα απροθυμία της αιγυπτιακής ηγεσίας να επιλύσει ολοκληρωμένα το ζήτημα.

Διότι η λύση του δεν μπορεί να είναι μια εγγύηση γενικώς της Ι.Μ. της Αγίας Αικατερίνης ως λατρευτικού χώρου, που μπορεί να αλλάξει από τις πολιτικές συγκυρίες. Αυτό που απαιτείται είναι η νομική κατοχύρωση της ιδιοκτησίας της Ιεράς Μονής, που χρονολογείται από τους χρόνους του Ιουστινιανού.

Είναι κάτι που αναμένουμε από την αιγυπτιακή κυβέρνηση, η οποία αποδεδειγμένα υποστηρίζει την θρησκευτική ελευθερία.

Τέλος, σοβαρή είναι η κατάσταση και με το πρεσβυγενές **Πατριαρχείο Αλεξανδρείας**, το οποίο επίσης επισκεφθήκαμε προ λίγων μηνών, λαμβάνοντας έγκυρη ενημέρωση από τον Πατριάρχη Θεόδωρο.

Η αυθαίρετη εισπήδηση της ρωσικής εκκλησίας στην αφρικανική ήπειρο έχει δημιουργήσει πλείστα προβλήματα, που πληγώνουν το σώμα της Ορθοδοξίας, θέτοντας εμπόδια στο τεράστιο ιεραποστολικό έργο του Πατριαρχείου.

Όπως γίνεται κατανοητό, η κρισιμότητα των στιγμών δεν επιτρέπει κανέναν εφησυχασμό. Απαιτείται η συστράτευση όλων των δυνάμεων του ελληνισμού, που έχοντας τα πνευματικά πρωτοτόκια της Ρωμανίας, που οι Φράγκοι μας επέβαλαν να αποκαλούμε Βυζαντινή Αυτοκρατορία, οφείλει να πρωτοστατήσει σε ενέργειες και παρεμβάσεις, ώστε να στηριχθεί ο δοκιμαζόμενος χριστιανικός κόσμος της ευρύτερης καθ’ ημάς Ανατολής, πριν παγιωθούν τετελεσμένα τα οποία δεν θα είναι δυνατόν στη συνέχεια να ανατραπούν.

Και τέτοια παραδείγματα συστηματικής αλλοίωσης της ιστορικής πραγματικότητας έχουμε διαπιστώσει σε πολλές περιοχές, όπου ο χριστιανισμός υπέστη απηνείς διώξεις ακόμη και στα όρια της Γενοκτονίας.

Αναφέρω για παράδειγμα την γενέτειρα των παππούδων μου Μικρά Ασία, από τις αρχές του 20ού αιώνα, το Ιράκ στις αρχές του 21ου αιώνα, τη Συρία, ιδιαίτερα στις περιοχές που ελέγχουν ο τουρκικός στρατός και οι τζιχαντιστές,

και βεβαίως τα κατεχόμενα από τον τουρκικό στρατό της Κύπρου, που επί 51 χρόνια συντελείται μια οργανωμένη επιχείρηση εξάλειψης της ιστορικής μνήμης και της χριστιανικής παρουσίας.

Πολύ πιθανό να το δούμε και σε άλλες περιοχές, όπως είναι το αρμενικό Αρτσάχ, που καταλήφθηκε από τον αζερικό στρατό, αλλά και σε χώρες της Μέσης Ανατολής, όπου ο χριστιανισμός κινδυνεύει με ολοκληρωτική εξαφάνιση.

Η ευθύνη όλων μας είναι πολύ μεγάλη, ιστορική θα έλεγα, γι’ αυτό και οι πράξεις και οι αποφάσεις μας πρέπει να είναι ανάλογες.

Προς αυτή την κατεύθυνση ως ΔΣΟ προσβλέπουμε σε ουσιαστικότερη συνεργασία μαζί σας, μετά και την ανασυγκρότηση του Διοικητικού σας Συμβουλίου, το οποίο και θέλω να συγχαρώ για την εκλογή του.

Αγαπητοί συνάδελφοι,

Ελπίζουμε ότι θα αναλάβετε συγκεκριμένες πρωτοβουλίες για την εκπροσώπηση των κοινοβουλίων σας που ατόνησε η συμμετοχή τους στη ΔΣΟ. Μιλώ ιδιαίτερα, για τις ΗΠΑ, τον Καναδά και την Αυστραλία, και όχι μόνο.

Η παρουσία σας ως εκπροσώπων των κοινοβουλίων σας στο πλαίσιο των εργασιών της ΔΣΟ θα ενισχύσει την φωνή του ελληνισμού, αλλά και της Οικουμενικής Ορθοδοξίας, σημείο αναφοράς της οποίας είναι πρωτίστως το Οικουμενικό Πατριαρχείο Κωνσταντινουπόλεως.

Και εσείς, ως απόδημος ελληνισμός, ως ελληνισμός της διασποράς, όντας υπό την πνευματική καθοδήγηση της Μεγάλης του Χριστού Εκκλησίας της Κωνσταντινουπόλεως, έχετε, θα έλεγα, ιερό καθήκον να συμμετέχετε σε έναν διεθνή Οργανισμό, όπως είναι η ΔΣΟ, που εδρεύει στην μητέρα πατρίδα, στην Ελλάδα, και εργάζεται για:

* τη στενότερη συνεργασία των Ορθοδόξων όπου γης,
* την προστασία των διωκόμενων χριστιανών και των χριστιανικών μνημείων,
* αλλά και την ανάδειξη των χριστιανικών αξιών και την ειρηνική συνύπαρξη των λαών.

Ευελπιστώ η έκκλησή μας αυτή τη φορά να βρει περισσότερα ευήκοα ώτα.

Σας ευχαριστώ για την προσοχή σας και εύχομαι καλή επιτυχία στο έργο σας.

***Μπορείτε να δείτε το βίντεο της ομιλίας του κ. Μάξιμου Χαρακόπουλου στην ηλεκτρονική διεύθυνση:*** [***https://youtu.be/GGtzxfbP1oI***](https://youtu.be/GGtzxfbP1oI)